《赋得可怜人度可怜宵》
明代·张孟兼

灯花剔瘦鬓上蝉，梭鸡雨声泣红绵。瓦盆盛水渴如漆，垂额不照鸦纹玄。

青奁无脂陂陀小，单衾著膝看霜晓。饥虫食粉化蛾飞，芙蓉尽乾春燕少。

去年买坞种杨柳，春去采芝秋缚帚。荒烟碾尘高似树，蛴螬朴墨入马口。

空条渐老月渐稀，月时空有雨洒衣。花房遣梦化为蜜，醒时不见蝴蝶飞。

三更食蜜如食淀，寒鸦孤栖不穿线。鬼母轻摇蜀国弦，外孙慵贴邯郸绢。

天河水决弓声催，漏板铜销冷如箭。香軿叠绿垂花铃，乙夜采兰烧至丁。

忽剪茱萸作秋宛，懒从镜里留星星。龟甲无心老红晕，横取金蚕报双鬓。

鹅黄不度□上风，蜡泪新痕为谁尽。

作者简介：浙江浦江人，名丁，以字行。洪武初征为国子监学录，与修《元史》。书成，授国子学录，历礼部主事、太常司丞。刘基尝告太祖，孟兼文章，仅次于宋濂及基。出为山西按察司佥事，惩治奸猾，令相牵引，每事辄株连数十人，吏民皆畏。擢山东按察司副使，布政使吴印系僧人还俗，孟兼轻侮之。印告太祖，太祖怒而杀之。有《白石山房逸稿》。